**Rolf Wilhelm Kirkvaag** (født 20. september 1920 i Kristiania (dagens Oslo), død 24. januar 2003 i Oslo) var en norsk journalist og programleder i NRK. Med sin store suksess som programvert i radio og TV fikk han stjernestatus. Kirkvaag regnes av mange som Norges første kjendis.

Liv og karriere
---------------

Radiokjendisen Rolf Kirkvaag i september 1955  Foto: Atelier Rude 
Rolf Kirkvaag i 1965, som direktør i Dypfrysingskontoret. Her med Bjørg Eliassen, som samme år ga ut boka *Vi dypfryser*. Foto: Rigmor Dahl Delphin, Oslo Museum 
Rolf Kirkvaag ble født i Oslo, men vokste opp i Drammen. Han var sønn av avismannen Ola Kirkvaag og Olga. Under den tyske okkupasjonen deltok han i illegal avisvirksomhet. Etter frigjøringen av Norge ved avslutningen av andre verdenskrig i 1945 var Kirkvaag journalist i den nystartede avisen *Verdens Gang*.

Han arbeidet i NRK i periodene 1946–1959 og 1969–1990, fram til 1953 særlig med sport, siden i underholdningsavdelingen. Kirkvaag var også en ildsjel for ishockeysporten. Han var president i Norges Ishockeyforbund i årene 1964–1966, og visepresident 1962–1964.

Rolf Kirkvaag var den mest populære personligheten i NRKs pionértid. Med sin karakteristiske munnrappe, gentlemansaktige stil ble han svært populær. Hans uhøytidelige radioshow i 1950-årene samlet radiopublikummet og befolkningen på en enestående måte. Gatene var nærmest folketomme når Kirkvaag var på luften. Han refererte også fra mange store idrettsarrangementer, ledet flere direktesendinger fra NRKs «Store Studio» og siden spørreprogrammene *20 spørsmål* og *Det spørs*. «Kom nærmere da, De» ble et kjent uttrykk.

Etter at han i 1956 overlevde Hummelfjeld-ulykken og reddet liv etter flystyrten, ble han folkehelt. I 1958 valgte Kirkvaag å slutte i NRK etter å ha fått et tilbud om en mer lønnsom stilling som direktør i det såkalte Dypfrysingskontoret. Dette var et kontor som ble opprettet av selskapene Frionor, Findus, Strømmen Værksted (Isol) og Aanonsen. I Dypfrysingskontoret skulle Kirkvaag jobbe for økt forbruk av frossenmat. I denne jobben fikk han også leve ut showmannen i seg på møter som kontoret arrangerte for butikkeiere og husmødre. I løpet av 1960 holdt han for eksempel møter for mer enn 22 000 husmødre der dypfrysingens fortreffelighet var i fokus. I den første tiden som direktør ble Kirkvaag boikottet av NRK, de fryktet at han ville utnytte kringkastingen i reklameøyemed. Etter hvert vendte han likevel med jevne mellomrom tilbake i radio- og tv-show, blant annet gjestet han Sverige med stor suksess. Fra 1969 og til 1990 arbeidet han igjen i NRK og lagde blant annet programmer som *Sjonkel Rolf* sammen med Birgit Strøm og hennes populære dokkefigur Titten Tei. Han var dessuten leder i radioens underholdningsavdeling fra 1972 til 1985. Etter at han sluttet i NRK kommenterte han en periode kamper fra Ishockey-VM på TV3 sammen med sin sønn, Rolf Kirkvaag jr.

Rolf Kirkvaag var far til komikeren Trond Kirkvaag og ishockeyspilleren Rolf Kirkvaag jr. Han ble gift med Sonja (pikenavn Weber) i 1945.

### Trond Kirkvaags bok om faren

Sensommeren 2007 utgav Rolf Kirkvaags sønn, Trond Kirkvaag, boka *Kom ikke nærmere. Jeg og far*. I boka blir leserne kjent med en ukjent og mørkere side av faren, blant annet at han kunne være voldelig. I boka skriver Trond Kirkvaag om episoder hvor faren ble så sint at sønnen følte at han ikke kjente igjen sin egen far. Rolf Kirkvaags yngre bror, Tor, rykket like etter ut i pressen og sa at Trond med dette svertet familienavnet. Saken fikk stor mediedekning i 2007, og forlaget fremskyndet utgivelsen noen måneder for å møte oppmerksomheten. Trond Kirkvaag selv døde av kreft kort tid etter at boka var gitt ut.

Bøker (utvalg)
--------------

* 1956: *Bak mikrofonen*
* 1980: *Kom nærmere!*
* 1984: *Tomm Murstad – en entusiastisk skihistorie*
* 1990: *Miljødetektiv Titten Tei*

Se også
-------

* Filmavisen
* 20 spørsmål

Referanser
----------

1. ↑  *Norsk biografisk leksikon* om Rolf Kirkvåg
2. ↑  Rolf Kirkvaag på Norsk biografisk leksikon
3. ↑  Gro Rognmo (29. april 2000). ««Kom nærmere»». Dagbladet. Besøkt 28. desember 2021. «Med underholdningsprogrammene «20 spørsmål» og «Du spør» ble Rolf Kirkvaag en av Norges største kjendiser. Gjennom mikrofonen udødeliggjorde han uttrykket «Kom nærmere», og til tider var kjøret så voldsomt at han selv ble skremt.»
4. ↑  «Personalia» (PDF). *VG*. 24. september 1945. Besøkt 10. april 2009.
5. ↑  Christina Eriksen og Gunn Kari Hegvik (17. juli 2007). «Slått av far han fryktet». *VG*. Besøkt 11. april 2009.
6. ↑  Tinna Gudmundsdottir (30. juni 2007). «Skriver sår bok om faren». *Dagbladet*. Arkivert fra originalen 28. mars 2008. Besøkt 11. april 2009.
7. ↑  Kristin Jonassen Nordby og Camilla Bjørn (19. juli 2007). «Rolf Kirkvaags bror hardt ut mot nevøen». *VG*. Besøkt 11. april 2009.

Eksterne lenker
---------------

* Lydopptak med Rolf Kirkvaag i NRK-programmet *Det spørs*
* NRK TV: Dette er ditt liv : Rolf Kirkvaag, Programleder Harald Tusberg. Sendt: 14. september 1985.
* (en) Rolf Kirkvaag på Internet Movie Database Rediger på Wikidata

* (no) Rolf Kirkvaag hos Filmfront Rediger på Wikidata

* (en) Rolf Kirkvaag hos The Movie Database Rediger på Wikidata
* (en) Rolf Kirkvaag – Olympedia Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** BIBSYS **·** Geni **·** VIAF **·** LCCN **·** ISNI **·** BNF **·** BNF (data) **·** SUDOC
 |